Evaluering af klasseven-ordningen.
Nørre Lyndelse Friskole, skoleåret 2025/2026. 
Om ordningen
På Nørre Lyndelse Friskole har vi gennem mange år haft en klasseven-ordning. Det har fungeret på den måde, at man, når man starter i 0. klasse, får en fast klasseven, som man følges med gennem en årrække. Klassevennerne laver forskellige aktiviteter sammen i løbet af skoleåret, og dette har mange fordele både for store og små.
Fordele og værdigrundlag
Ordningen har mange fordele, som taler direkte ind i skolens kerneværdier, som omhandler fællesskab, trivsel og samvær. For skolens yngste elever giver det en tryghed, ro og ekstra omsorg at have en ældre ven. De ældre elever vokser af at være dem, der tager ansvar og har overblikket, og af den umiddelbare glæde og venskab, som de får fra deres yngre klasseven. Dette reducerer mobning og ensomhed for begge parter.  Det er en god forberedelse til det videre liv at lære at kommunikere og samarbejde med børn i andre aldersgrupper. Ligeledes er det med til at styrke fællesskabet på tværs af klasserne i frikvartererne.
Ordningen kan også være med til at give en ekstra tryghed for de små på de anderledes dage, eller når hele skolen er på megalejr med flere overnatninger. 
Vi tilskynder de ældre elever til at sidde hos deres klasseven til morgensang i perioder, for at styrke båndet mellem dem, og for at de kan være gode kulturbærere i forhold til at deltage aktivt i morgensang. Vi tilskynder at de sidder sammen, men oftest søger de ældre elever selv at sidde sammen med klassevennen til morgensang. I denne sammenhæng kan de små også være gode til at løfte de ældre elever, der måske føler sig udstillet af at synge, hvis man kun sidder blandt sine jævnaldrende kammerater.  Her skal man dog være opmærksom på, at der også kan være en negativ afsmittende effekt fra de store til de små.
Udvikling og ændringer
Klasseven-ordningen har eksisteret i mange år, og både elever og ansatte er glade for ordningen. Alligevel har vi i år valgt at lave nogle ændringer for at forbedre indsatsen. 
Vores tidligere ordning var lavet således, at eleverne i 4. og 5. klasse ikke havde en klasseven. Det har vi ændret fra starten af dette skoleår, da det er vores oplevelse, at det er vigtigt, at alle har en klasseven. Det har givet lidt uro blandt børn og forældre, da rigtig mange elever var glade for deres tidligere klasseven, men vi har prioriteret, at alle børn fremadrettet har en klasseven. Derfor har vi også haft ekstra fokus på, at de skal have tid sammen, så det har været muligt for dem hurtigt at knytte bånd til den nye klasseven. For 9. klasserne gælder det dog, at de ikke har så meget tid til det, da de har mange ting på programmet, men tanken er, at de skal fungere som tutorer for 4. kl., i forhold til hvordan man er en god klasseven. 
Vi har også valgt i højere grad at skemalægge klasseven-aktiviteterne, så det ikke længere kun er op til de enkelte klasselærere at planlægge klasseven-aktiviteterne. Dette for at sikre, at alle børn får tid og rum til at udvikle de gode relationer, som en god klasseven-ordning bygger på.  
Udfordringer ved ordningen 
Nogle børn er udfordret af ordningen. Dette opstår især, hvis barnet oplever, at der ikke er et godt match med en klasseven, eller hvis vedkommende er meget fraværende pga. sygdom eller andet. Det kan også være en udfordring for de små, hvis ikke de føler sig prioriteret af deres klasseven. Ligeledes kan det være en udfordring for de store, hvis deres klasseven ikke vil samarbejde, eller kræver meget af dem. 
I disse tilfælde gør vi i lærerteamet meget ud af at finde nye konstellationer, eller være særligt opmærksomme på de klassevennepar, der er udfordret. Dette kan fx løses ved at nogle børn har flere eller færre klassevenner, eller ved at lave nye konstellationer. 
Det er vigtigt at have fokus på, at ordningen skal være god både for store og små, så de yngste føler sig prioriteret, og de ældste ikke føler at de står med for meget ansvar. 
Samlet konklusion
Generelt er både elever og personale glade for klasseven-ordningen, og den har stor indvirkning på elevernes skoleidentitet, fællesskabsfølelse, trivsel og sociale dannelse. Den kræver dog konstant opmærksomhed og tilpasning af det lærerteam, der er ansvarlig for de enkelte klassevenner.  De nye tiltag evalueres, og tilpasses om nødvendigt, i slutningen af indeværende skoleår.  
